ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Απριλίου 2011 σχετικά με τεχνική προδιαγραφή διαλειτουργικότητας για το υποσύστημα «υποδομή» του διευρωπαϊκού συμβατικού σιδηροδρομικού συστήματος [κοινοποιηθείσα υπό τον αριθμό Ε(2011) 2741] (Κείμενο που παρουσιάζει ενδιαφέρον για τον ΕΟΧ) (2011/275/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 6 παράγραφος 1, Εκτιμώντας τα ακόλουθα: (1) Σύμφωνα με τις διατάξεις του άρθρου 2 στοιχείο ε) και του παραρτήματος II της οδηγίας 2008/57/ΕΚ, το σιδηροδρομικό σύστημα υποδιαιρείται σε δομικά υποσυστήματα και σε λειτουργικά υποσυστήματα, στα οποία περιλαμβάνεται και υποσύστημα «υποδομή». (2) Με την απόφαση C(2006) 124 τελικό, της 9ης Φεβρουαρίου 2006, η Επιτροπή παρέχει στον Ευρωπαϊκό Οργανισμό Σιδηροδρόμων (εφεξής «Οργανισμός») την εντολή να εκπονήσει τεχνικές προδιαγραφές διαλειτουργικότητας (ΤΠΔ) με βάση την οδηγία 2001/16/ΕΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για τη διαλειτουργικότητα του συμβατικού ευρωπαϊκού σιδηροδρομικού συστήματος (2). Με βάση τους όρους εκείνης της εντολής, ζητήθηκε από τον Οργανισμό να συντάξει ΤΠΔ σχετικά με το υποσύστημα «υποδομή» του συμβατικού σιδηροδρομικού συστήματος. (3) Οι τεχνικές προδιαγραφές διαλειτουργικότητας (ΤΠΔ) είναι προδιαγραφές που εκδίδονται σύμφωνα με την οδηγία 2008/57/ΕΚ. Η ΤΠΔ του παραρτήματος καλύπτει το υποσύστημα «υποδομή», προκειμένου να πληρούνται οι βασικές απαιτήσεις και να διασφαλίζεται η διαλειτουργικότητα του σιδηροδρομικού συστήματος. (4) Η ΤΠΔ του παραρτήματος δεν διαλαμβάνει πλήρως όλες τις βασικές απαιτήσεις. Σύμφωνα με τις διατάξεις του άρθρου 5 παράγραφος 6 της οδηγίας 2008/57/ΕΚ, οι τεχνικές παράμετροι που δεν καλύπτονται προσδιορίζονται ως ανοικτά σημεία στο παράρτημα ΣΤ της παρούσας ΤΠΔ. (5) Η ΤΠΔ του παραρτήματος πρέπει να παραπέμπει στην απόφαση 2010/713/ΕΕ της Επιτροπής, της 9ης Νοεμβρίου 2010, σχετικά με τις ενότητες των διαδικασιών αξιολόγησης της συμμόρφωσης, καταλληλότητας για χρήση και επαλήθευσης «ΕΚ», που πρέπει να χρησιμοποιούνται στις τεχνικές προδιαγραφές διαλειτουργικότητας που έχουν εγκριθεί δυνάμει της οδηγίας 2008/57/ΕΚ του Ευρωπαϊκού Κοινοβουλίου και του Συμβουλίου (3). (6) Σύμφωνα με τις διατάξεις του άρθρου 17 παράγραφος 3 της οδηγίας 2008/57/ΕΚ, τα κράτη μέλη κοινοποιούν στην Επιτροπή και στα υπόλοιπα κράτη μέλη τις διαδικασίες αξιολόγησης της συμμόρφωσης και επαλήθευσης που πρόκειται να χρησιμοποιούν για τις ειδικές περιπτώσεις, καθώς και τα αρμόδια όργανα για την εφαρμογή των εν λόγω διαδικασιών. (7) Η ΤΠΔ του παραρτήματος τελεί υπό την επιφύλαξη των διατάξεων άλλων συναφών ΤΠΔ οι οποίες ενδέχεται να ισχύουν για τα υποσυστήματα «υποδομή». (8) Η ΤΠΔ του παραρτήματος δεν πρέπει να επιβάλλει τη χρήση συγκεκριμένων τεχνολογιών ή τεχνικών λύσεων, με εξαίρεση τις περιπτώσεις κατά τις οποίες αυτό είναι αυστηρά αναγκαίο για τη διαλειτουργικότητα του σιδηροδρομικού συστήματος στην Ένωση. (9) Σύμφωνα με τις διατάξεις του άρθρου 11 παράγραφος 5 της οδηγίας 2008/57/ΕΚ, η ΤΠΔ του παραρτήματος πρέπει για περιορισμένο χρονικό διάστημα να παρέχει τη δυνατότητα ενσωμάτωσης στοιχείων διαλειτουργικότητας σε υποσυστήματα χωρίς πιστοποίηση, εφόσον πληρούνται ορισμένοι όροι. (10) Για να συνεχιστούν η ενθάρρυνση της καινοτομίας και η αξιοποίηση της αποκτώμενης πείρας, η ΤΠΔ του παραρτήματος πρέπει να υπόκειται σε περιοδική αναθεώρηση. (11) Τα μέτρα τα προβλεπόμενα στην παρούσα απόφαση είναι σύμφωνα με τη γνώμη της επιτροπής του άρθρου 29 παράγραφος 1 της οδηγίας 2008/57/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα απόφαση η Επιτροπή εκδίδει τεχνική προδιαγραφή διαλειτουργικότητας («ΤΠΔ») που αφορά το υποσύστημα «υποδομή» του διευρωπαϊκού συμβατικού σιδηροδρομικού συστήματος. Η ΤΠΔ περιέχεται στο παράρτημα της παρούσας απόφασης. Άρθρο 2 Η ΤΠΔ του παραρτήματος ισχύει για το σύνολο της νέας, της αναβαθμισμένης ή της ανακαινισμένης υποδομής του διευρωπαϊκού συμβατικού σιδηροδρομικού συστήματος, όπως ορίζεται στο παράρτημα I της οδηγίας 2008/57/ΕΚ. Άρθρο 3 1. Όσον αφορά τα θέματα που κατατάσσονται στα ανοικτά σημεία του παραρτήματος ΣΤ της ΤΠΔ, οι όροι που πρέπει να τηρούνται για την επαλήθευση της διαλειτουργικότητας σύμφωνα με τις διατάξεις του άρθρου 17 παράγραφος 2 της οδηγίας 2008/57/ΕΚ είναι οι ισχύοντες τεχνικοί κανόνες που εφαρμόζονται στο κράτος μέλος το οποίο αδειοδοτεί τη θέση σε χρήση των υποσυστημάτων που καλύπτονται από την παρούσα απόφαση. 2. Εντός εξαμήνου από την κοινοποίηση της παρούσας απόφασης, κάθε κράτος μέλος γνωστοποιεί στα υπόλοιπα κράτη μέλη και στην Επιτροπή: α) τους ισχύοντες τεχνικούς κανόνες που αναφέρονται στην παράγραφο 1· β) τις διαδικασίες για την αξιολόγηση της συμμόρφωσης και τον έλεγχο που ακολουθούνται όσον αφορά την εφαρμογή των τεχνικών κανόνων της παραγράφου 1· γ) τα όργανα που ορίζει για την εκτέλεση των διαδικασιών αξιολόγησης της συμμόρφωσης και των διαδικασιών ελέγχου όσον αφορά τα ανοικτά σημεία της παραγράφου 1. Άρθρο 4 1. Κάθε κράτος μέλος ορίζει ποιες από τις γραμμές του συμβατικού διευρωπαϊκού δικτύου μεταφορών («ΔΕΔ-Μ»), που ορίζονται με την απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου (4), πρόκειται να καταταχθούν στις γραμμές πυρήνα του ΔΕΔ ή σε άλλες γραμμές του ΔΕΔ με βάση τις κατηγορίες του σημείου 4.2.1 της ΤΠΔ του παραρτήματος. Τα κράτη μέλη διαβιβάζουν την πληροφορία αυτή στην Επιτροπή εντός ενός έτους από την ημερομηνία εφαρμογής της παρούσας απόφασης της Επιτροπής. 2. Η Επιτροπή, σε συνεργασία με τον Οργανισμό και τα κράτη μέλη, συντονίζει την κατάταξη που αναφέρεται στην παράγραφο 1, ιδιαιτέρως όσον αφορά τις συνοριακές διελεύσεις και τη συνέπειά της προς το ευρωπαϊκό σχέδιο εξάπλωσης για το ευρωπαϊκό σύστημα διαχείρισης της σιδηροδρομικής κυκλοφορίας το οποίο αναφέρεται στη απόφαση 2009/561/ΕΚ της Επιτροπής (5). 3. Η τελική κατάταξη που προκύπτει ως αποτέλεσμα του συντονισμού εξετάζεται από την επιτροπή της οδηγίας 96/48/ΕΚ του Συμβουλίου (6) και, ύστερα από συζήτηση, δημοσιεύεται από τον Οργανισμό. 4. Κατά τον καθορισμό του οικείου εθνικού σχεδίου μετάβασης, κάθε κράτος μέλος λαμβάνει υπόψη την κατάταξη που έχει δημοσιευθεί από τον Οργανισμό. Άρθρο 5 Οι διαδικασίες αξιολόγησης της συμμόρφωσης, της καταλληλότητας για χρήση και επαλήθευσης «ΕΚ» οι οποίες περιγράφονται στο κεφάλαιο 6 της ΤΠΔ του παραρτήματος βασίζονται στις ενότητες που ορίζονται στην απόφαση 2010/713/ΕΕ. Άρθρο 6 1. Κατά τη διάρκεια μεταβατικού χρονικού διαστήματος δέκα ετών επιτρέπεται η έκδοση πιστοποιητικού «ΕΚ» επαλήθευσης για υποσύστημα που περιέχει στοιχεία διαλειτουργικότητας χωρίς δήλωση «ΕΚ» συμμόρφωσης ή καταλληλότητας για χρήση, υπό τον όρο ότι πληρούνται οι διατάξεις της παραγράφου 6.6 του παραρτήματος. 2. Η παραγωγή ή η αναβάθμιση/ανακαίνιση του υποσυστήματος με χρήση μη πιστοποιημένων στοιχείων διαλειτουργικότητας πρέπει να έχει ολοκληρωθεί εντός του μεταβατικού χρονικού διαστήματος, περιλαμβανομένης της θέσης σε χρήση. 3. Κατά τη διάρκεια του μεταβατικού χρονικού διαστήματος, τα κράτη μέλη μεριμνούν ώστε: α) στη διαδικασία επαλήθευσης που αναφέρεται στην παράγραφο 1 να προσδιορίζονται δεόντως οι λόγοι μη πιστοποίησης των στοιχείων διαλειτουργικότητας· β) στην έκθεσή τους σύμφωνα με τις διατάξεις του άρθρου 18 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (7), οι εθνικές αρχές για την ασφάλεια να περιλαμβάνουν λεπτομερείς πληροφορίες για τα μη πιστοποιημένα στοιχεία διαλειτουργικότητας και τους λόγους της μη πιστοποίησης, ενώ αναφέρονται και στην εφαρμογή εθνικών κανόνων που έχουν κοινοποιηθεί βάσει του άρθρου 17 της οδηγίας 2008/57/ΕΚ. 4. Μετά το μεταβατικό χρονικό διάστημα και με τις εξαιρέσεις που επιτρέπονται δυνάμει του σημείου 6.6.3 για τη συντήρηση, πριν ενσωματωθούν στο υποσύστημα τα στοιχεία διαλειτουργικότητας καλύπτονται από την απαιτούμενη δήλωση «ΕΚ» συμμόρφωσης ή/και καταλληλότητας για χρήση. Άρθρο 7 Σύμφωνα με τις διατάξεις του άρθρου 5 παράγραφος 3 στοιχείο στ) της οδηγίας 2008/57/ΕΚ, το κεφάλαιο 7 της ΤΠΔ του παραρτήματος περιγράφει στρατηγική μετάβασης προς υποσύστημα «υποδομή» πλήρως διαλειτουργικό. Η μετάβαση αυτή πρέπει να πραγματοποιηθεί σε συνδυασμό με τις διατάξεις του άρθρου 20 της εν λόγω οδηγίας, όπου εξειδικεύονται οι αρχές για την εφαρμογή της ΤΠΔ στην περίπτωση έργων ανακαίνισης και αναβάθμισης. Τρία έτη μετά την έναρξη ισχύος της παρούσας απόφασης, τα κράτη μέλη διαβιβάζουν στην Επιτροπή έκθεση σχετικά με την εφαρμογή του άρθρου 20 της οδηγίας 2008/57/ΕΚ. Η έκθεση αυτή συζητείται στην επιτροπή του άρθρου 29 της οδηγίας 2008/57/ΕΚ και, εάν υπάρχει λόγος, η ΤΠΔ του παραρτήματος τροποποιείται αναλόγως. Άρθρο 8 1. Όσον αφορά τα θέματα που κατατάσσονται στις ειδικές περιπτώσεις στο κεφάλαιο 7 της ΤΠΔ, οι όροι που πρέπει να τηρούνται για την επαλήθευση της διαλειτουργικότητας σύμφωνα με τις διατάξεις του άρθρου 17 παράγραφος 2 της οδηγίας 2008/57/ΕΚ είναι οι ισχύοντες τεχνικοί κανόνες που εφαρμόζονται στο κράτος μέλος το οποίο αδειοδοτεί τη θέση σε χρήση των υποσυστημάτων που καλύπτονται από την παρούσα απόφαση. 2. Εντός εξαμήνου από την κοινοποίηση της παρούσας απόφασης, κάθε κράτος μέλος γνωστοποιεί στα υπόλοιπα κράτη μέλη και στην Επιτροπή: α) τους ισχύοντες τεχνικούς κανόνες που αναφέρονται στην παράγραφο 1· β) τις διαδικασίες για την αξιολόγηση της συμμόρφωσης και τον έλεγχο που ακολουθούνται όσον αφορά την εφαρμογή των τεχνικών κανόνων της παραγράφου 1· γ) τα όργανα που ορίζει για την εκτέλεση των διαδικασιών αξιολόγησης της συμμόρφωσης και των διαδικασιών ελέγχου όσον αφορά τις ειδικές περιπτώσεις της παραγράφου 1. Άρθρο 9 Η παρούσα απόφαση αρχίζει να ισχύει από την 1η Ιουνίου 2011. Άρθρο 10 Η παρούσα απόφαση απευθύνεται στα κράτη μέλη. Βρυξέλλες, 26 Απριλίου 2011.

[Source: multi_eurlex | Tokens: 8808]